**Lihthankemenetluse kord**

1. **Üldsätted**
	1. Riigihanke esemeks on kohalike omavalitsuste (KOV) täiskasvanud elanikele suunatud sotsiaaltöö korraldamise, sotsiaalteenuste osutamise ja/või korraldamise üle teostatava järelevalve ohuprognoosi (OP) raamistiku väljatöötamine.
	2. Riigihanke eseme täpsem kirjeldus on toodud riigihanke alusdokumentides.
	3. Eduka pakkujaga sõlmib Sotsiaalkindlustusamet lepingu, mille projekt on toodud riigihanke alusdokumentides
2. **Selgituste esitamine**
	1. Huvitatud ettevõtjatel on võimalik riigihanke alusdokumentide kohta esitada hankijale selgitustaotlusi riigihangete registri teabevahetuse töölehe kaudu. Selleks tuleb riigihangete registri e-keskkonda sisse logida, registreeruda riigihanke juurde ning edastada hankijale selgitustaotlus teabevahetuse lehe kaudu.
3. **Nõuded pakkumusele**
	1. Pakkumus on pakkuja tahteavaldus lepingu sõlmimiseks, mis on pakkujale siduv alates pakkumuste esitamise tähtpäevast vähemalt kuni riigihanke alusdokumentides määratud pakkumuse jõusoleku minimaalse tähtaja lõppemiseni. Pakkumuse esitamisega kinnitab pakkuja kõigi riigihanke alusdokumentides esitatud tingimuste ülevõtmist. Tingimusliku pakkumuse esitamine ei ole lubatud.
	2. Pakkumus peab vastama riigihanke alusdokumentides sätestatud tingimustele.
	3. Kui pakkuja esitab pakkumuste esitamise tähtaja jooksul uue pakkumuse, ei muutu tema eelnevalt esitatud pakkumus seetõttu kehtetuks. Pakkuja võib pakkumuse enne pakkumuste esitamise tähtpäeva tagasi võtta. Kui pakkumus või selle osa ei ole esitatud elektrooniliselt, esitab pakkuja pakkumuse tagasivõtmiseks hankijale pakkumusega samas vormis sellekohase teate.
	4. Pakkumus on konfidentsiaalne kuni pakkumuse edukaks tunnistamise otsuse tegemiseni. Pakkumuses sisalduvat teavet võib avalikustada üksnes riigihangete seaduses sätestatud juhtudel ja ulatuses. Pakkuja märgib pakkumuses, milline teave on pakkuja ärisaladus, ja põhjendab teabe ärisaladuseks määramist. Teabe ärisaladuseks määramisel lähtutakse ebaausa konkurentsi takistamise ja ärisaladuse kaitse seaduse § 5 lõikes 2 sätestatust. Pakkuja ei või ärisaladusena märkida RHS § 461 lõikes 1 sätestatud teavet. Hankija ei avalikusta pakkumuste sisu ärisaladusega kaetud osas. Hankija ei vastuta ärisaladuse avaldamise eest osas, milles pakkuja ei ole seda ärisaladuseks märkinud.
	5. Pakkumuse maksumus peab olema lõplik ja sisaldama kõiki kulutusi, mis on vajalikud lepingu nõuetekohaseks täitmiseks, st täiendavaid tasusid lepingu täitmise käigus ei maksta, v.a kui see tuleneb lepingust. Negatiivse väärtusega maksumusi ei ole lubatud kasutada ja sellised pakkumused loetakse mittevastavaks ning lükatakse tagasi.
	6. Pakkumus tuleb esitada eesti keeles.
4. **Pakkuja kõrvaldamine ja välismaa äriühingu filiaali osalemine riigihankes**
	1. Pakkuja kõrvaldamise alused on sätestatud riigihanke alusdokumentides.
	2. Kõrvaldamise aluste kontrollimisel kohaldab hankija RHS § 95 lõigetes 1 ja 6, lõike 4 punktis 12, § 96, § 103 lõikes 5 ja 6 ning § 104 sätestatut.
	3. Kui pakkumuse esitab välismaa äriühingu filiaal, siis tuleb hankepass esitada ka välismaa äriühingu kohta ja hankija kontrollib kõrvaldamise aluseid ka välismaa äriühingu suhtes.
	4. Hankijal on õigus kontrollida pakkujal kõrvaldamise aluste puudumist kogu riigihanke vältel.
	5. Hankija võib pakkujalt nõuda kõrvaldamise aluste kontrollimiseks vajalikke dokumente või esitatud dokumentide sisu kohta selgitust või selgitamist võimaldavaid andmete või dokumentide esitamist. Hankija ei nõua nimetatud dokumentide esitamist, kui need dokumendid või vastavad andmed on talle andmekogus olevate andmete põhjal tasuta kättesaadavad või tal on need dokumendid või andmed olemas ja need on pakkujal või taotlejal kõrvaldamise aluste puudumise kontrollimiseks jätkuvalt asjakohased.
	6. Pakkuja on kohustatud tõendamiseks vajalikud dokumendid esitama 5 tööpäeva jooksul vastava nõude saamisest. Hankijal on õigus vastamise tähtaega pikendada.
	7. Kui pakkuja ei esita hankija antud tähtajaks punktis 4.5 loetletut, kõrvaldab hankija pakkuja riigihankest, v.a kui need dokumendid või vastavad andmed on hankijale andmekogus olevate andmete põhjal tasuta kättesaadavad või tal on need dokumendid või andmed olemas ja need on pakkujal või taotlejal kõrvaldamise aluste puudumise kontrollimiseks jätkuvalt asjakohased.
	8. Pakkuja kõrvaldamise või kõrvaldamata jätmise kohta teeb hankija põhjendatud kirjaliku otsuse.
	9. Pakkuja, kellel esineb RHS § 95 lg 1 p 1-3 nimetatud kõrvaldamise alus, võib riigihankes esitada tõendid selle kohta, et ta on võtnud meetmed oma usaldusvääruse taastamiseks. Hankija kohaldab heastamise osas RHS § 97 sätestatut.
	10. Ühispakkujate kõrvaldamise aluste kontrollimisel kohaldatakse lihthankemenetluse korra punktis 4. sätestatut iga ühispakkuja suhtes.
5. **Pakkuja kvalifitseerimine**
	1. Pakkuja kvalifitseerimise tingimused on sätestatud riigihanke alusdokumentides.
	2. Hankija kontrollib pakkuja vastavust kvalifitseerimistingimustele. Hankija kvalifitseerib pakkujad, kelle kvalifikatsioon vastab riigihanke alusdokumentides seatud pakkuja kvalifitseerimistingimustele ja jätab kvalifitseerimata pakkuja, kelle kvalifikatsioon ei vasta riigihanke alusdokumentides seatud kvalifitseerimistingimustele.
	3. Kui hankija nõuab hankepassi esitamist, kohaldab hankija RHS § 104 sätestatut. Kui pakkuja on jätnud esitamata andmed hankija kehtestatud kvalifitseerimise tingimustele vastavuse kohta, mistõttu ei ole hankijal võimalik hankepassi alusel teha otsust hankepassis esitatud teabe alusel pakkuja kvalifitseerimise või kvalifitseerimata jätmise kohta, kõrvaldab hankija pakkuja vastavalt riigihangete seaduse § 95 lg 4  punktile 9.
	4. Kui pakkuja ei esita hankija antud tähtajaks kvalifikatsiooni tõendamiseks vajalikke dokumente või selgitusi esitatud dokumentide sisu kohta või selgitamist võimaldavaid andmeid või dokumente ja need andmed või dokumendid ei ole hankijale andmekogus olevate avalike andmete põhjal tasuta kättesaadavad, jätab hankija pakkuja kvalifitseerimata.
	5. Pakkuja võib oma kvalifikatsiooni tõendamiseks tugineda teise ettevõtja vahenditele. Sellisel juhul esitatakse hankepass ka tuginetava isiku kohta ja kohaldatakse RHS § 103 sätestatut.
	6. Pakkuja kvalifitseerimise või kvalifitseerimata jätmise kohta teeb hankija põhjendatud kirjaliku otsuse.
6. **Pakkumuste vastavuse kontrollimine**
	1. Hankija kontrollib pakkumuste vastavust riigihanke alusdokumentides esitatud tingimustele.
	2. Hankijal on õigus küsida pakkujalt esitatud pakkumuse kohta täpsustavaid andmeid ja täiendavaid selgitusi.
	3. Hankija tunnistab pakkumuse vastavaks, kui see vastab riigihanke alusdokumentides sätestatud nõuetele. Hankija võib tunnistada pakkumuse vastavaks, kui selles ei esine sisulisi kõrvalekaldeid riigihanke alusdokumentides nimetatud tingimustest. Hankija teeb pakkumuse vastavaks tunnistamise kohta sellekohase põhjendatud kirjaliku otsuse.
	4. Hankija lükkab pakkumuse tagasi, kui pakkumus ei vasta riigihanke alusdokumentides seatud nõuetele või kui pakkuja ei esita tähtajaks hankija nõutud selgitusi või kui pakkuja selgituste põhjal ei ole võimalik üheselt hinnata pakkumuse vastavust riigihanke alusdokumentides esitatud tingimustele. Hankija teeb pakkumuse tagasilükkamise kohta põhjendatud kirjaliku otsuse.
	5. Hankija võib kontrollida pakkumuste vastavust riigihanke alusdokumentides esitatud tingimustele ning hinnata vastavaks tunnistatud pakkumusi enne pakkujate suhtes kõrvaldamise aluste puudumise ja kvalifikatsiooni kontrollimist. Sellisel juhul kontrollib hankija kõrvaldamise aluste puudumist ja kvalifikatsiooni vaid edukal pakkujal (nn pöördmenetlus).
7. **Kõigi pakkumuste tagasilükkamine ja riigihanke kehtetuks tunnistamine**
	1. Hankijal on õigus kõik esitatud või vastavaks tunnistatud pakkumused tagasi lükata igal ajal enne lepingu sõlmimist vastavalt RHS §-s 116 lõikes 1 sätestatule või kui eduka pakkumuse maksumus või kulu ületab riigihanke eeldatavat maksumust või alusdokumentides kindlaks määratud lepingu hinda või kulu. Kõigi pakkumuste tagasilükkamisel teeb hankija sellekohase põhjendatud otsuse.
	2. Hankija võib põhjendatud vajaduse korral omal algatusel lihthankemenetluse kehtetuks tunnistada. Põhjendatud vajaduseks võib olla eelkõige, kuid mitte ainult:
		1. kui tekib vajadus lepingu eset olulisel määral muuta;
		2. kui riigihanke läbiviimise aluseks olevad tingimused on oluliselt muutunud ja seetõttu osutub lepingu sõlmimine mittevajalikuks või võimatuks;
		3. kui riigihankes ilmnenud ebakõlasid ei ole võimalik kõrvaldada ega menetlust seetõttu ka õiguspäraselt lõpule viia.
8. **Läbirääkimiste pidamine**
	1. Hankijal on õigus pidada hanketingimustele vastava pakkumuse esitanud pakkujatega läbirääkimisi esitatud pakkumuse sisu, maksumuse või lepingu tingimuste üle osas, mida hankija ei ole riigihanke alusdokumentides määranud kohustuslike nõuetena (nö mittesiduvad tingimused).
	2. Vastavalt läbirääkimiste pidamise vajadusele teatab hankija pakkujatele läbirääkimiste aja. Iga pakkujaga peetakse läbirääkimisi eraldi. Läbirääkimisi võib pidada kirjalikult (riigihangete registri vahendusel) või suuliselt. Suuliselt peetud läbirääkimised protokollitakse. Läbirääkimised on konfidentsiaalsed. Hankija tagab läbirääkimiste käigus pakkujate võrdse kohtlemise.
	3. Hankija teavitab pakkujaid läbirääkimiste lõppemisest.
	4. Pärast läbirääkimiste toimumist esitab pakkuja vajadusel uue kohandatud pakkumuse, mis esitatakse riigihangete registri kaudu läbirääkimistel kokku lepitud tähtajaks. Hankija kontrollib kohandatud pakkumuste vastavust riigihanke alusdokumentide tingimustele.
9. **Pakkumuste hindamine ja edukaks tunnistamine**
	1. Vastavaks tunnistatud pakkumusi hindab hankija 100-väärtuspunkti süsteemis. Edukaks tunnistatakse majanduslikult soodsaim pakkumus riigihanke alusdokumentides toodud hindamiskriteeriumide alusel vastavalt hindamismetoodikas kirjeldatule.
	2. Hankija kontrollib ettevõtja kvalifikatsiooni ning RHS § 95 lõigetes 1 ja 4 sätestatud kõrvaldamise aluste puudumist enne lepingu sõlmimist.
10. **Muud sätted**
	1. Kui hankija leiab, et pakkumuse maksumus on lepingu eset arvestades põhjendamatult madal, kohaldab hankija RHS § 115 lõikes 1 ja lõigetes 7-10 sätestatut.
	2. Iga viidet, mille hankija teeb riigihanke alusdokumentides mõnele RHS-i § 88 lõikes 2 nimetatud alusele (standardile, tehnilisele tunnustusele, tehnilisele kontrollisüsteemile vms), tuleb lugeda selliselt, et see on täiendatud märkega „või sellega samaväärne“. Iga viidet, mille hankija teeb riigihanke alusdokumentides ostuallikale, protsessile, kaubamärgile, patendile, tüübile, päritolule või tootmisviisile, tuleb lugeda selliselt, et see on täiendatud märkega „või sellega samaväärne“.